Къэрмокъуэ Ахьмэд и дамы гъэлъапIэр
Илъэс куэд лъандэрэ хьэлэлу зэрылажьэм, егъэджэныгъэм и IэмалыщIэхэр къызэрихутам икIи IэщIагъэ лъагэ зиIэ лэжьакIуэхэр гъэхьэзырыным и лъэныкъуэкIэ зэфIэкIышхуэ къызэригъэлъэгъуам папщIэ УФ-м Егъэджэныгъэмрэ щIэныгъэмкIэ и министерствэм къыдигъэкIа унафэм ипкъ иткIэ «Урысей Федерацэм щIэныгъэ нэхъыщхьэ егъэгъуэтынымкIэ и IэнатIэм щIыхь зиIэ и лэжьакIуэ» цIэ лъапIэр къыфIащащ Къэрмокъуэ Ахьмэд Мацэ и къуэм, физико-математикэ щIэныгъэхэм я докторым, профессорым.
Къэрмокъуэ Ахьмэд 1969 гъэ лъандэрэ КъБКъУ-м щолажьэ. Ар ассистенту, егъэджакIуэ нэхъыжьу, доценту, щIэныгъэ лэжьакIуэ нэхъыжьу щытащ. Иджыпсту профессорщ, кафедрэм и унафэщIщ. ЩIэныгъэ лэжьыгъэу 110-м щIигъу къытригъэдзащ.
Уэлджыр Аринэ.
